Üleeile olid k6ps ja Triinu romantilised. Nimelt õnnestus üle pika aja kahekesi koos teatris käia, õigemini suvist vabaõhuetendust vaatamas. Ega see laste kõrvalt lihtne ole, kuid vanaema Hille oli õnneks nõus lapsed õhtuks enda juurde võtma. Sedakorda oli näitemänguks A. Kivirähki  "Uljas Neitsi", mida mängiti Rannamõisa resorti lähedal mere ääres metsa all. Rahvast oli palju. Kõik kohad olid täis, toodi veel pinke juurde ning lõpuks jagati juba suuri musti kilekotte, mille peale sai metsa alla maha istuda. K6ps ja Triinu leidsid koha üsna esirieas, ühel pingil tihedalt koos. Paljud inimesed lootsid ka kohapealt piletit osta, kuid terve pikk saba siiski etendusele enam ei mahtunud ja nendest inimestest oli tõeliselt kahju. Sestap tasub ikka ette broneerida, nagu k6ps Piletilevi kaudu seekord teinud olid. Etendus oli selles mõttes tore, et peaaegu pidevalt sai naerda. Muidugi, ega Kivirähkilt midagi keskpärast ei tule ka, ja näitlejad olid ka head, eesotsas Ita Everiga.